<classify> WAZIRI MKUU, Kassim Majaliwa amekutana na kufanya mazungumzo na Waziri Mkuu wa Japan, Shinzo Abe na kuishukuru Serikali ya Japan kwa ushirikiano inaoutoa kwa Tanzania.Majalwia alikutana na kiongozi huyo jana katika hoteli ya The New Otani, Tokyo Japan na kusema kuwa Tanzania inaheshimu uhusiano mzuri uliopo kati yake na Japan. Mazungumzo yao yalihusu masuala mbalimbali yakiwemo ya kidiplomasia pamoja na utekelezaji wa miradi ya maendeleo inayofanywa kwa ushirikiano kati ya Japan na Tanzania. Waziri Mkuu aliishukuru Japan kwa misaada mbalimbali ya maendeleo inayoitoa nchini ambayo imesaidia kujenga uchumi na kuwaondolea wananchi kero mbalimbali Vile vile, Waziri Mkuu alitumia fursa hiyo kuwakaribisha wafanyabiashara na wawekezaji hususani wenye viwanda kuja nchini Tanzania ili washirikiane na watanzania kukuza uchumi. Alisema serikali iliyopo madarakani sasa imedhamiria kukuza uchumi na kufikia wa kati ifikapo 2025 kupitia sekta ya viwanda. Japan imepiga hatua kubwa katika tekinolojia hivyo naamini kuwa wafanyabiashara na wenye viwanda kutoka Japan wakiwekeza Tanzania wataleta teknolojia yao pia, alisema. Awali, Waziri Mkuu alikutana na kufanya mazungumzo na Rais wa Shirika la Kimataifa la Maendeleo la Japan JICA, Shinichi Kitaoka. Katika mazungumzo hayo kiongozi huyo wa JICA alisema wameridhia kuwa wataendelea kushirikiana na Tanzania kwa kutia saini mikataba mbalimbali yenye lengo kuinua maisha ya watanzania na kujenga uchumi. Waziri Mkuu aliishukuru JICA kwa ushirikiano unaoutoa nchini likiwemo suala la kuendelea kuwapokea wanafunzi wa Kitanzania na kuwasomesha katika taaluma mbalimbali na kuongeza kuwa Tanzania inathamini sana mchango unaotolewa na JICA katika ujenzi wa barabara, huduma za afya na elimu.  <topic>: kitaifa 